KOMISSION PÄÄTÖS,

tehty 7 päivänä tammikuuta 1987,

tuoreiden ja jalostettujen hedelmien ja vihannesten neuvoa-antavan komitean perustamisesta (87/79/ETY)

EUROOPAN YHTEISÖJEN KOMISSIO, joka

ottaa huomioon Euroopan talousyhteisön perustamissopimuksen,

sekä katsoo, että

tuoreiden ja jalostettujen hedelmien ja vihannesten neuvontakomitea on perustettu 18 päivänä heinäkuuta 1962 tehdyllä päätöksellä(1), sellaisena kuin se on viimeksi muutettuna päätöksellä 83/77/ETY(2),

uusien jäsenvaltioiden yhteisöön liittymisen vuoksi on osoittautunut tarpeelliseksi lisätä paikkojen lukumäärää ja jakaa ne uudelleen; lisäksi on suotavaa mukauttaa menettelyä jäsenten korvaamisesta,

säännöksiä tuoreiden ja jalostettujen hedelmien ja vihannesten neuvoa-antavasta komiteasta on muutettu useita kertoja, ja niistä on tullut sen vuoksi vaikeasti sovellettavia; tämän takia niistä on laadittava koonnelma,

kaikkien ammatinharjoittajien, joihin tämän yhteisen markkinajärjestelyn täytäntöönpano suoraan vaikuttaa, sekä kuluttajien olisi voitava osallistua komission pyytämien lausuntojen laatimiseen, ja

jäsenvaltiossa asianomaiset ammattiyhdistykset ja kuluttajajärjestöt ovat perustaneet yhteisön tasolle järjestöjä, jotka voivat edustaa kaikkien jäsenvaltioiden asianomaisia piirejä,

ON PÄÄTTÄNYT SEURAAVAA:

1 artikla

1. Perustetaan komission yhteyteen tuoreiden ja jalostettujen hedelmien ja vihannesten neuvoa-antava komitea, jäljempänä "komitea".

2. Komitea muodostuu seuraavien eturyhmien edustajista: maataloustuottajat, maatalousosuuskunnat, maataloustuote- ja elintarviketeollisuus, maatalous- ja elintarviketuotteiden kauppa, maatalous- ja elintarvikealan työntekijät sekä kuluttajat.

2 artikla

1. Komissio voi kuulla komiteaa kaikista ongelmista, jotka liittyvät hedelmä- ja vihannesalan yhteistä markkinajärjestelyä koskevien asetusten soveltamiseen, ja erityisesti toimenpiteistä, jotka sen on toteutettava näiden asetusten mukaisesti.

2. Komitean puheenjohtaja voi ilmoittaa komissiolle, että on aiheellista kuulla komiteaa sen toimivaltaan kuuluvasta asiasta, josta sille ei ole esitetty lausuntopyyntöä. Hän tekee niin erityisesti jonkin edustettuna olevan eturyhmän pyynnöstä.

3 artikla

1. Komiteassa on 46 jäsentä.

2. Paikat jaetaan seuraavasti:

- 23 alan maataloustuottajille ja -osuuskunnille,

- 6 maataloustuotteiden jalostusteollisuudelle ja elintarviketeollisuudelle, joista:

- 2 vihannesten säilöntäteollisuudelle,

- 4 hillontuotannolle, hedelmien säilöntäteollisuudelle ja hedelmä- ja vihannesmehuteollisuudelle,

- 7 tuoreiden ja jalostettujen hedelmien ja vihannesten kaupalle,

- 5 maatalous- ja elintarviketyöntekijöille,

- 5 kuluttajille.

4 artikla

1. Komissio nimittää komitean jäsenet yhteisön tasolle perustettujen, 1 artiklan 2 kohdassa mainittuja eturyhmiä parhaiten edustavien ja sellaisten ammattijärjestöjen ehdotuksesta, joiden toiminta liittyy hedelmä- ja vihannesalan yhteiseen markkinajärjestelyyn. Kuluttajien edustajat nimitetään kuitenkin kuluttajien neuvoa-antavan komitean ehdotuksesta.

Kutakin täytettävää edustajanpaikkaa varten nämä järjestöt ehdottavat eri maiden kansalaisista kahta ehdokasta.

2. Komitean jäsenen toimikausi on kolme vuotta. Heidät voidaan nimittää uudeksi toimikaudeksi. Suoritetut tehtävät eivät oikeuta palkkioon.

Kolmen vuoden toimikauden päätyttyä komitean jäsenet pysyvät toimissaan kunnes heidän seuraajansa nimitetään tai heidän toimeksiantonsa uusitaan. Jos joku jäsenistä eroaa tehtävästään tai kuolee, tai jos jäsentä ehdottanut järjestö pyytää hänen korvaamistaan, hänet korvataan 1 kohdassa määrättyä menettelyä noudattaen.

3. Komissio julkaisee luettelon komitean jäsenistä tiedoksi Euroopan yhteisöjen virallisessa lehdessä.

5 artikla

1. Komitea valitsee komissiota kuultuaan puheenjohtajan kolmeksi vuodeksi.

Puheenjohtaja valitaan ensimmäisessä äänestyksessä läsnä olevien jäsenten kahden kolmasosan enemmistöllä ja myöhemmissä äänestyksissä läsnäolevien jäsenten yksinkertaisella enemmistöllä. Jos äänet menevät tasan, komissio huolehtii tilapäisen puheenjohtajan valitsemisesta.

2. Komitea valitsee kaksi varapuheenjohtajaa kolmeksi vuodeksi.

Varapuheenjohtajat valitaan niiden eturyhmien edustajista, joihin puheenjohtaja ei kuulu.

Vaali toimitetaan 1 kohdassa määrättyä menettelyä noudattaen.

Komitea voi samaa menettelyä noudattaen nimittää muita jäseniä työvaliokuntaan. Tässä tapauksessa työvaliokunnassa on puheenjohtajan lisäksi enintään yksi edustaja kustakin komiteassa edustettuna olevasta eturyhmästä.

Työvaliokunta valmistelee ja järjestää komitean työt.

6 artikla

1. Ainoastaan komission edustajat, komitean jäsenet tai heidän estyessään heidän sijaisensa sekä 3 ja 4 kohdan mukaisesti kutsutut henkilöt voivat osallistua kokouksiin tai olla niissä läsnä.

2. Jos komitean jäsen on estynyt, järjestö tai järjestöt, joille on annettu paikka komiteassa, voivat nimetä sijaisen, joka on valittava komission ja kyseisen järjestön tai järjestöjen yhdessä vahvistamasta luettelosta. Tässä luettelossa olevien nimien lukumäärä on puolet kyseistä järjestöä tai järjestöjä edustavien jäsenten kokonaismäärästä. Tämä lukumäärä on vähintään yksi ja enintään kaksitoista.

Komitean sihteeristölle on ilmoitettava sijaisen nimeämisestä vähintään seitsemän vuorokautta ennen kokousta.

3. Sellaisen järjestön pyynnöstä, jolle on annettu yksi tai useampi paikka komiteassa, komitean puheenjohtaja voi yhdessä komission yksiköiden kanssa kutsua järjestön pääsihteerin tai sihteeristön jäsenen osallistumaan komitean kokoukseen tarkkailijana.

Tapauksessa, jossa pääsihteeri on estynyt, hän voi kuitenkin valtuuttaa tarkkailijan paikkansa nimeämälleen toiselle henkilölle.

Tarkkailijoilla ei ole puheoikeutta. Puheenjohtaja voi kuitenkin yhdessä komission yksiköiden kanssa antaa heille tämän oikeuden.

4. Kun esityslistan aiheet ovat luonteeltaan hyvin teknisiä ja poikkeavat siten komitean tavallisesta työstä, puheenjohtaja voi sellaisen järjestön pyynnöstä, jolle on myönnetty yksi tai useampi paikka komiteassa, ja yhdessä komission yksiköiden kanssa kutsua yhden tai useamman asiantuntijan osallistumaan komitean työhön.

Komissio voi omasta aloitteestaan kutsua kenet tahansa, jolla on erityistä asiantuntemusta jostakin esityslistaan merkitystä aiheesta, osallistumaan asiantuntijana komitean asioiden käsittelyyn.

Asiantuntijat osallistuvat kuitenkin ainoastaan sen asian käsittelyyn, joka on syynä heidän läsnäoloonsa.

7 artikla

Komitea voi yhdessä komission yksiköiden kanssa perustaa työryhmiä työnsä helpottamiseksi.

8 artikla

1. Komitea kokoontuu komission toimipaikassa tämän kutsusta. Työvaliokunta kokoontuu puheenjohtajan yhdessä komission kanssa esittämästä kutsusta.

2. Komission asianomaisten yksiköiden edustajat osallistuvat komitean, työvaliokunnan sekä työryhmien kokouksiin.

3. Komission yksiköt huolehtivat komitean, työvaliokunnan sekä työryhmien sihteeristön tehtävistä.

9 artikla

Komitea käsittelee asioita, joista komissio on pyytänyt lausuntoa. Äänestäminen ei ole käytössä.

Pyytäessään komitean lausuntoa komissio voi asettaa määräajan, jonka kuluessa lausunto on annettava.

Komiteassa edustettuina olevien eturyhmien kannat ovat komissiolle toimitetussa kertomuksessa.

Jos komitea hyväksyy pyydetyn lausunnon yksimielisesti, se laatii yhteiset johtopäätökset, jotka liitetään kertomukseen.

Komissio antaa tulokset asioiden käsittelystä tiedoksi neuvostolle tai hallintokomiteoille viimeksi mainittujen pyynnöstä.

10 artikla

Rajoittamatta perustamissopimuksen 214 artiklan määräysten soveltamista komitean jäsenet eivät saa ilmaista tietoja, jotka ovat tulleet heidän tietoonsa komitean tai työryhmien työssä, jos komissio ilmoittaa näille, että pyydetty lausunto tai esitetty asia on luonteeltaan luottamuksellinen.

Tässä tapauksessa ainoastaan komitean jäsenet ja komission edustajat osallistuvat kokouksiin.

11 artikla

Kumotaan 18 päivänä heinäkuuta 1962 tehty komission päätös.

12 artikla

Tämä päätös tulee voimaan 1 päivänä tammikuuta 1987.

Tehty Brysselissä 7 päivänä tammikuuta 1987.

Komission puolesta

Frans ANDRIESSEN

Varapuheenjohtaja

(1) EYVL N:o 72, 8.8.1962, s. 2032/62

(2) EYVL N:o L 51, 24.2.1983, s. 34